Keskerakonna esimees Edgar Savisaar ei ole vaimustuses Eestis elavate vene kaasmaalaste organisatsiooni kavast pärjata ta tiitliga aasta kaasmaalane 2009.    Delfi andmetel on Vene kaasmaalaste organisatsiooni üks nominente aasta kaasmaalase tiitlile Tallinna linnapea ja Keskerakonna juht Edgar Savisaar.    Savisaart see tunnustus aga ei rõõmustanud. "Ta ei ole eriti kursis kaasmaalaste liikumise tegevusega ning talle oleks suureks üllatuseks tema esitamine niisugusele  tiitlile," vahendas Savisaare sõnu Delfile linnapea nõunik Liina Oja.    "Ta ei ole kuidagi olnud seotud selle liikumisega ning arvab, et selline tiitel temale tekitab ühiskonnas kahjuks kahtepidi arvamusi. Millele tasuks mõelda ka kandidaadi esitamisel sellele tiitlile," märkis nõunik.